CSM Constanţa a câştigat derby-ul cu Minaur, în Liga Naţională de handbal masculin
CSM Constanţa a învins-o pe CS Minaur Baia Mare cu scorul de 33-28 (17-11), sâmbătă seara, pe teren propriu, în derby-ul etapei a 19-a a Ligii Naţionale de handbal masculin.
După un prim sfert de oră echilibrat, CSM Constanţa a preluat controlul şi s-a desprins pe tabela de marcaj, ajungând la un avans maxim de opt goluri, 28-20. Vicecampioana a redus din ecart pe final, dar CSM, medaliată cu bronz în campionatul trecut, a câştigat fără emoţii.
Rusul Vitali Komogorov a fost cel mai bun marcator al gazdelor, cu 6 goluri, iar Valentino Ravnic şi Călin Căbuţ au reuşit câte 4 goluri. Dan Vasile a apărat 11 şuturi.
Robert Nagy a încheiat cu 9 goluri pentru băimăreni, iar Milan Kotrc, Tomas Cip şi Anderson Da Silva Molino au reuşit câte 4.
Echipa antrenată de George Buricea şi-a consolidat poziţia secundă în clasamentul cu acest succes.
Clasament Liga Zimbrilor
1. CS Dinamo Bucureşti 57 puncte (19 jocuri)
2. CSM Constanţa 46 (18)
3. CS Minaur Baia Mare 41 (19)
4. AHC Potaissa Turda 33 (18)
5. CSM Bucureşti 32 (19)
6. ACS HC Buzău 27 (18)
...
- Cele mai tari meciuri din handbalul românesc pot fi urmărite etapă de etapă pe PRO ARENA și pe VOYO.
Urmăriți SPORT.RO și pe Google News